ส่งกฟผ.ชิมลางกองทุนอินฟราฯมูลค่า2พันล้าน
คลังชิมลางกองทุนอินฟราฯ 2,000 ล้านบาท
28 ส.ค. 2555

คลังชิมลางกองทุนอินฟราฯ 2,000 ล้านบาท 
นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) กล่าวว่า กฎหมายลูกกองทุนโครงสร้างพื้นฐาน หรืออินฟราสตรักเจอร์ ฟันด์ จะมีผลบังคับในไม่ช้านี้ โดยในส่วนของกระทรวงการคลังได้วางแผนให้การไฟฟ้าฝ่ายผลิตแห่งประเทศไทย (กฟผ.) ตั้งกองทุนวงเงิน 2,000 ล้านบาท เพื่อนำเงินมาลงทุนก่อสร้างโรงไฟฟ้าผลิตขายใช้ภายในประเทศ
ทั้งนี้ ความต้องการใช้ไฟฟ้ามีการขยายตัวต่อเนื่อง โดย กฟผ. ประเมินว่าถึงปี 2573 มีความต้องการใช้ไฟฟ้าอีก 2.5 หมื่นเมกะวัตต์ เป็นเงินลงทุนกว่า 8 แสนล้านบาท การใช้เงินลงทุนจากเงินงบประมาณอย่างเดียวทำไม่ได้ ขณะที่การกู้เงินก็จะทำให้หนี้สาธารณะสูงกระทบเสถียรภาพการเงินการคลัง
นายประสงค์ กล่าวว่า กฟผ. มีศักยภาพที่จะตั้งกองทุนอินฟราฯ เพราะมีรายได้ที่แน่นอนและขายเพิ่มมากขึ้น เพียงพอกับที่จะมาจ่ายจากการระดมทุนจากการตั้งกองทุนอินฟราฯ ได้
ผู้อำนวยการ สคร. กล่าวว่า อุปสรรคตั้งกองทุนอินฟราฯ ของรัฐวิสาหกิจในขณะนี้ เป็นห่วงว่าการระดมเงินตั้งกองทุนอินฟราฯ อาจมีต้นทุนสูงกว่าเงินกู้อยู่เล็กน้อย แต่เมื่อคิดในภาพรวมที่งบประมาณและการกู้เงินมีข้อจำกัด กองทุนอินฟราฯ จะทำให้การลงทุนทำได้ต่อรวดเร็ว ไม่ล่าช้า และประหยัดต้นทุนการก่อสร้างมากกว่า หากต้องล่าช้าไปเพราะต้นทุนการก่อสร้างสูงขึ้น
รัฐวิสาหกิจที่อยู่ระหว่างการตั้งกองทุนอินฟราฯ มีอีกหลายแห่ง เช่น การประปานครหลวง การประปาส่วนภูมิภาค กรมทางหลวง การทางพิเศษแห่งประเทศไทย และท่าอากาศยานไทย
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวภายหลังพิธีลงนามบันทึกความตกลงว่าด้วยการจำหน่ายพันธบัตรออมทรัพย์พิเศษของกระทรวงการคลัง ในปีงบประมาณ 2555 ร่วมกับธนาคารแห่งประเทศไทย (ธปท.) บริษัท ศูนย์รับฝากหลักทรัพย์ (ประเทศไทย) และธนาคารพาณิชย์ 4 แห่ง ว่า พันธบัตรดังกล่าวเป็นการพัฒนาสู่ระบบไร้ใบ หรือระบบ Scripless 
สำหรับพันธบัตรออมทรัพย์พิเศษนั้น จะมีวงเงิน 8 หมื่นล้านบาท อายุ 6 ปี อัตราดอกเบี้ยคงที่ 3.99% โดยจะมีการจ่ายดอกเบี้ยปีละ 2 ครั้ง โดยกำหนดวงเงินซื้อขั้นต่ำ 1,000 บาทต่อ 1 หน่วย และสูงสุดไม่เกิน 2 ล้านบาท โดยจะมีการเปิดจำหน่ายระหว่างวันที่ 3-14 ก.ย. 2555 ซึ่งในวันที่ 3-4 ก.ย. จะเปิดให้ผู้สูงอายุจองซื้อก่อน โดยสามารถลงทะเบียนได้ตั้งแต่วันที่ 27 ส.ค.นี้ ผ่านธนาคารที่จัดจำหน่าย
ทั้งนี้ ผู้ลงทุนที่ซื้อพันธบัตรออมทรัพย์ดังกล่าวในระบบ Scripless จะได้รับสมุดพันธบัตรรัฐบาลกระทรวงการคลัง (Bond Book) ที่แสดงรายละเอียดเกี่ยวกับพันธบัตรเพื่อเก็บไว้เป็นหลักฐาน ซึ่งช่วยลดความเสี่ยงและอำนวยความสะดวกแก่ผู้ลงทุน